Document ID: 32007R1139

KOMISIJOS REGLAMENTAS (EB) Nr. 1139/2007
2007 m. spalio 1 d.
dėl leidimo naudoti L-argininą kaip pašarų priedą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
kadangi:
(1)
Reglamente (EB) Nr. 1831/2003 numatytas leidimas priedams, skirtiems naudoti gyvūnų mityboje, ir tokio leidimo suteikimo pagrindas bei tvarka.
(2)
Pateikta paraiška išduoti leidimą L-argininui kaip aminorūgščiai.
(3)
Paraiška dėl leidimo buvo pateikta iki Reglamento (EB) Nr. 1831/2003 įsigaliojimo, ji buvo pateikta pagal 1982 m. birželio 30 d. Tarybos direktyvą 82/471/EEB dėl tam tikrų produktų, naudojamų gyvūnų mityboje (2). Nuo 2004 m. spalio 18 d. aminorūgštys, jų druskos ir analogai patenka į Reglamento (EB) Nr. 1831/2003 taikymo sritį. Todėl paraiška turėtų būti nagrinėjama taikant Reglamento (EB) Nr. 1831/2003 7 straipsnio nuostatas.
(4)
Siekiant atitikimo Reglamento (EB) Nr. 1831/2003 7 straipsnyje nustatytiems reikalavimams buvo pateikta paraišką pagrindžianti papildoma informacija.
(5)
Prašymas pateiktas dėl L-arginino kaip pašarų priedo visoms gyvūnų rūšims, kuris turi būti priskirtas priedų kategorijai „mitybiniai priedai“ ir funkcinei grupei „aminorūgštys, jų druskos ir analogai“.
(6)
Europos maisto saugos tarnyba (toliau - tarnyba) 2007 m. balandžio 17 d. nuomonėje padarė išvadą (3), kad L-argininas neturi neigiamos įtakos gyvūnų sveikatai, žmonių sveikatai ar aplinkai. Ji taip pat padarė išvadą, kad L-argininas nekelia jokio kito pavojaus, dėl kurio pagal Reglamento (EB) Nr. 1831/2003 5 straipsnio 2 dalį būtų galima atsisakyti išduoti leidimą. Nuomonėje nėra nuostatos, kad reikia nustatyti konkrečius stebėsenos po pateikimo į rinką reikalavimus. Toje nuomonėje taip pat vertinama pašarų priedo analizės metodo ataskaita, kurią pateikė Bendrijos etaloninė laboratorija, įsteigta vadovaujantis Reglamentu (EB) Nr. 1831/2003. Preparato vertinimas rodo, kad laikomasi Reglamento (EB) Nr. 1831/2003 5 straipsnyje nustatytų leidimo išdavimo sąlygų. Todėl reikėtų leisti naudoti preparatą, kaip nurodyta šio reglamento priede.
(7)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Priede nurodytą preparatą, priklausantį priedų kategorijai „mitybiniai priedai“ ir funkcinei grupei „aminorūgštys, jų druskos ir analogai“, leidžiama naudoti kaip priedą gyvūnų mityboje tame priede nustatytomis sąlygomis.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. spalio 1 d.

Labels: 0
17
6